Samningur BÍ og Samtaka atvinnulífsins var felldur í atkvæðagreiðslu meðal félagsmanna í BÍ í dag . Alls greiddu 147 atkvæði eða tæp 39% þeirra 380 sem voru á kjörskrá . Mikill meirihluti eða 105 vildu fella samninginn eða rúm 70% þeirra sem greiddu atkvæði . Rétt rúmur fjórðungur vildi hins vegar samþykkja samninginn eða 36 , en sex atkvæðaseðlar voru auðir . Hjálmar Jónsson formaður félagsins sagði þessa niðurstöðu ekki koma á óvart og í þessu fælust skýr skilaboð um að blaðamenn vildu gera kjarasamning sem tæki meira mið af þeim hóflegu kröfum sem félagið hafi farið fram með . Hann sagðist eiga von á að sáttasemjari myndi nú boða til nýs fundar í deilunni , enda hafi hann gefið út að slíkt yrði gert yrði samningurinn felldur . Að óbreyttu þýðir þetta að blaðamenn sem starfa hjá fjölmiðlum innan vébanda SA munu fara í verkfalsaðgerðirl á föstudag og svo aftur á fimmtudaginn í næstu viku . Vinnustöðvunin á föstudag nær til blaðamanna á netmiðlum fyrirtækjanna sem SA semur fyrir , ljósmyndara og tökumanna sömu fyrirtækja .